fi fi fi tr fi fi fi de fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi ca fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi ca fi fi fi fi fi fi fi fi fi fi fi fi fi
Kiitos Lohen kumppaneille kaudesta 2022!
Julkaistu 8.9.2022 , kirjoittanut Jyväskylän Lohi
On tullut aika kiittää. Valtava kiitos Lohen loistaville yhteistyökumppaneille ja kannattajille kaudesta 2022!
Kilpailullisesti Lohen kausi päättyi runkosarjan kuudenteen sijaan miesten Ykköspesiksessä. Kesän 2021 upeiden pudotuspeliotteluiden ja Superpesiksen nousukarsintojen jälkeen kausi oli luonnollisesti pieni pettymys sekä Lohen taustoille, että joukkueelle.
Isossa kuvassa kausi oli kuitenkin hieno osoitus siitä, miten Lohen pitkäjänteinen työ kantaa. Lohi on noussut Suomensarjan Itälohkon kestomenestyjästä varteenotettavaksi pudotuspelijoukkueeksi Ykköspesiksessä.
Lohi on osoittanut, että sen pelipaidassa voidaan menestyä Ykköspesiksessä joka vuosi, ja että se on valmis ottamaan seuraavia steppejä ylöspäin. Kohti ylempiä tasoa.
Vankan pohjan kilpailutoiminnalle luo kaksi asiaa: pitkäjänteinen työ ja kumppanit. Kumppaneihin voi laskea myös Aina Aurinkoisen Koskenharjun upean yleisön.
Yleisö on joukkueen tukena peleissä, mutta se auttaa myös kumppanimyynnissä ja tuo suoria euroja myynnin kautta. Lohen yhteistytökumppanit ja katsojat mahdollistavat sen, että Lohi voi mennä seurana eteenpäin. Siksi heille kuuluu myös isoin kiitos.
Viime kaudella Lohella oli koko Ykköspesiksen kolmanneksi suurin katsojakeskiarvo: 453,8 katsojaa per ottelu. Vain Haminan Palloilijat ja Oulun Lippo keräsivät suuremman katsojakeskiarvon (Ykköspesiksen katsojamäärät).
Viime vuoteen (532,9) nähden yleisökeskiarvo putosi jonkun verran, mutta kaudella 2021 pelasimme myös kilpailullisesti ilmiömäisen kauden, venyen aina Superpesiksen karsintoihin saakka.
Näkyvyyden osalta tulee muistaa lisäksi pesäpalloliiton ja Ruutu+ -palvelun yhteistyö, joka aloitettiin juuri tänä kesänä 2022. Kaikki Ykköspesiksen ottelut pystyi katsomaan Sanoma Median omistamasta Ruutu+ -suoratoistopalvelusta.
”Tulevalla kaudella on myös yksi oma erityispiirteensä – Jyväskylän Lohi täyttää keväällä varsin merkittävät 99 vuotta.”
Ruudun kautta Lohen kotiotteluita katsoi keskimäärin 1076 silmäparia ottelua kohden, mikä kertoo siitä, että samalla kun Koskenharjulle tuli jokaiseen kotipeliin keskimäärin noin 450 katsojaa, seurattiin Lohen otteita yli kaksinkertaisella katsojamäärällä myös etäyhteyksin.
Pettymys kilpailullisesti on aina joskus paikallaan – se kertoo siitä, että Lohessa halutaan mennä eteenpäin. Halutaan olla paremmalla tasolla. Tuota pettymyksen ja kiukun tunnetta valjastetaan syksyn ja talven aikana positiiviseksi energiaksi, jolla asioita yritetään tehdä ensi kaudella taas hieman paremmin.
Huilit on siis huilattu, nyt on aika aloittaa uusi urakka, uusi työ ja uuden kauden valmistelut.
Ensimmäisiä uusia pelaajasopimuksia onkin jo julkaistu ja lisää julkaistaan lisää tulevina viikkoina ja syksyn edetessä. Otamme yhteyttä myös yhteistyökumppaneihimme syksyn aikana ja etsimme luonnollisesti koko ajan lisäksi uusia tukijoita rinnallemme.
Tulevalla kaudella on myös yksi oma erityispiirteensä – Jyväskylän Lohi täyttää keväällä varsin merkittävät 99 vuotta. Ennen kaikkea pitkäaikaisille talkoolaisillemme kuuluu tästä iso kiitos. Teidän ansiostanne Lohi on Lohi (edelleen).
Mutta nyt – vielä kerran – valtava kiitos ja kumarrus kaikille Lohen tukijoille ja yhteistyökumppaneille kaudesta 2022! Ilman teitä olisi aika vaikea olla tässä pisteessä.
Mikäli olet kiinnostunut tulemaan mukaan Lohen yhteisöön, joko kumppanina, tukijana tai talkoolaisena, laita sähköpostia tai soita.
Oli kyse sitten markkinointisopimuksesta, makkaranpaistosta tai haluaisit vain vaikka kuulla hieman seurastamme lisää, voit aina ottaa yhteyttä:
Jyväskylän Lohi saa lisää etenemisvoimaa Superpesiksestä  – Sebastian Lahti Kempeleen Kiristä Koskenharjulle!
Julkaistu 7.9.2022 , kirjoittanut Jyväskylän Lohi
Sebastian Lahti, 21, siirtyy Jyväskylän Loheen 1+1 vuoden mittaisella sopimuksella. Lahti pelasi viime kaudella miesten Superpesistä Kempeleen Kirin paidassa 27 ottelua, tuoden 21 juoksua.
Sebastian Lahti pelaa lohinutussa kaudella 2023.
Sebastian Lahti tuo ennen kaikkea voimaa Jyväskylän Lohen etenemispuolelle. Kokemusta Superpesiksestä löytyy jo neljältä kaudelta (2019-2022). Superpesiksen 97:ssä runkosarjaottelussaan Lahti on tuonut yhteensä 74 juoksua.
Lohen pelinjohtajana myös kaudella 2023 jatkava Jussi Muilu vastaa tälläkin kaudella joukkueen rakentamisesta. Muilun mukaan Lahti on erinomainen lisä joukkueeseen:
– Tämä sopimus on iso asia Lohelle, kyllä tässä tohkeissaan ollaan.
– Mitä nyt ollaan lyhyesti juteltu, niin tuntuma on, että Sebastian on persoonaltaan hyvinkin Lohen näköinen pelaaja. Pilkettä, särmää ja sydäntä löytyy.
– Peliominaisuudet taas paikkaavat sisäpelissä niitä aukkoja, mitä menetettiin (Matias) Kauppisen lähdössä. Ulkopelirooli mietitään talven aikana, mutta vastuuta on ulkonakin luvassa, Muilu päättää.
”Mitä nyt ollaan lyhyesti juteltu, niin tuntuma on, että Sebastian on persoonaltaan hyvinkin Lohen näköinen pelaaja. Pilkettä, särmää ja sydäntä löytyy.”
Ensimmäisen superpesisottelunsa Lahti pelasi jo vuonna 2019 kasvattajaseurassaan Siilinjärven Pesiksessä, tuolloin vasta 17-vuotiaana, ja tämän jälkeen otteluita Superpesiksessä on kertynyt yhteensä 121 (97 runkosarja + 24 alemmat/ylemmät pudotuspelit).
Pääsarjatason lisäksi Lahdelta löytyy kokemusta Ykköspesiksestä 24 ottelun verran Siilinjärven Pesiksestä, jonka riveissä Lahti pääsi juhlimaan nousua Superpesikseen syksyllä 2018.
Parin superpesiskauden jälkeen Lahti tekee paluun Ykköspesikseen Jyväskylän Lohen paidassa:
– Emäntä opiskellee täällä (Jyväskylässä), ja pari vuotta tuossa reissanut ristiin rastiin. Muuttanut vähän väliä, niin mietin, että nyt on hyvä aika sillai rauhoittaa elämäntilanne ja täältä löytyi sitten oikein hyvä pelipaikka.. ja hyvä joukkue!
– Kyllähän sitä aina jännityksellä lähtee uuden porukan mukkaan, mutta onneksi siellä on tuttuja pelikavereita, niin helppoa varmasti tulla porukkaan mukkaan ja päästä pellaamaan, Lahti toteaa tulevasta kaudesta savolaisella korostuksellaan.
Vastaus tulee myös nopeasti, kun kysytään minkälaisen pelaajan Lohi Sebastian Lahdesta saa;
– No toivotaan nyt ainakin, että nopean. Juoksuja olisi ainakin tarkoitus tuoda enemmän kuin viime kesänä.
– Varmaan sellainen läpimurtokausi ainakin ulkopelin osalta olisi tavoitteena. Ei oikein näytönpaikkaa irronnut tuolla ylempänä, ni haetaan vauhtia vähän alempaa ja toivotaan, että sitä kautta lähtis hommat rullaamaan.
Myös Matias Hangasmaa, Samu Saarinen, Valtteri Havukainen ja Tuomas Luukkonen ovat jo tehneet jatkosopimuksen Lohen kanssa.
Sen sijaan upean ykköspesiskauden pelannut Matias Kauppinen ei jatka ensi kaudella Lohessa. Uusi osoite on Superpesiksessä, Imatran Pallo-Veikoissa.
Muista uusista pelaaja- ja jatkosopimuksista ilmoitetaan tuttuun tapaan syksyn edetessä.
Sebastian Lahti (s. 27.7.2001)
Superpesis (runkosarja): 97 ottelua, 74 tuotua
Alemmat pudotuspelit: 21 ottelua, 20 tuotua
Ylemmät pudotuspelit: 3 ottelua, 1 tuotu
Ykköspesis: 21 ottelua, 30 tuotua
Muuta: A-poikien Itä-Länsi (2019), B-poikien Itä-Länsi (2018)
Lue kattava opas kauteen!
Julkaistu 19.5.2022 , kirjoittanut Jyväskylän Lohi
Tältä sivulta löydät kaiken olennaisen ykköspesiskauteen lähdettäessä.
98-vuotias Jyväskylän Lohi lähtee toiseen peräkkäiseen kauteensa miesten Ykköspesiksessä. Alkanut kausi on samalla myös juhlavuosi, sillä pesäpallo täyttää 100 vuotta!
Viime kaudella Lohi oli runkosarjan kolmas ja eteni pudotuspeleissä aina Superpesiksen nousukarsintoihin saakka voittamalla välierissä Puijon Pesiksen otteluvoitoin 2-1.
Nousukarsinnoissa Kankaanpään Maila säilytti kuitenkin paikkansa Superpesiksessä voittamalla Lohen voitoin 3-0.
Tällä kaudella miesten Ykköspesiksessä pelaa 12 joukkuetta. Jokainen joukkue pelaa runkosarjassa 24 ottelua. Lohen koko kauden otteluohjelman löydät täältä.
Runkosarjan neljä parasta etenevät välieriin (1.vs.4. ja 2.vs.3), jotka pelataan paras kolmesta, eli jatkoon pääsyyn vaaditaan kaksi otteluvoittoa. .
Välierien voittajat etenevät Superpesiksen nousukarsintaan, joka pelataan paras viidestä, eli kolmeen voittoon. Ottelusarjan voittaja nousee ensi kaudeksi miesten Superpesikseen.
Runkosarjan neljä viimeistä joukkuetta joutuvat putoamiskarsintoihin (9.vs.12 ja 10.vs.11.), joissa pelataan paras viidestä -järjestelmällä. Ottelusarjojen häviäjät putoavat Suomensarjaan.
Lohen kausikortti maksaa 80€ (aikuiset) tai 60€ (opiskelijat, työttömät, jne.). Kausikortin voit tilata kotiinkuljetuksella täältä tai ostaa paikan päältä Lohen ottelutapahtumasta.
Otteluliput Lohen kotipeleihin voit ostaa tällä kaudella myös netistä! Nettiliput sisältävät palvelumaksun, ja ovat hinnalta 12€ (aikuiset) tai 9€ (opiskelijat, työttömät jne.). Nettilippuja voi ostaa myös liikunta- ja kulttuurimaksutavoilla, kuten ePassi ja Smartum Saldo.
Nettiliput ovat ostettavissa yhteistyökumppanimme Liveton välityksellä, joko Lohen sivuilta tai osoitteesta events.liveto.io.
Portilla liput maksavat 10€ ja 8€. Maksuvälineenä portilla käyvät sekä kortti että käteinen. Kannattaa huomioida, että liikuntasetelit ja -passit eivät käy maksuvälineeksi portilla maksettaessa, vaan tällöin lippu kannattaa ostaa etukäteen netistä.
Huomaathan myös, että alle 15-vuotiaat pääsevät Lohen otteluihin aina ilmaiseksi katsomoon.
Lohi pelaa kotiottelunsa Koskenharjun kentällä, joka tunnetaan myös nimellä Aina Aurinkoinen. Kentän osoite on Koskenharjuntie 40200, Jyväskylä.
Suosittelemme kaikkia ottelutapahtumiin saapuvia tulemaan hyvissä ajoin paikalle. Usein ottelutapahtumiin saavutaan noin 5-10min ennen ottelun alkua. Kun kaikki tulevat samaan aikaan paikalle, ruuhkautuvat lipuntarkastuspaikat todella herkästi. Saapumalla aikaisin paikalle vältät itse jonottelun ja autat samalla meitä tekemään ottelutapahtumasta mahdollisimman jouhevan.
Autolla saapujat: Kentän välittömässä läheisyydessä on hyvin vähän parkkipaikkoja. Suosittelemme kaikkia paikallisia saapumaan otteluihin mielellään pyörällä, kävellen tai julkisilla.
Mikäli saavut autolla, läheisyydessä olevia parkkipaikkoja on Taulumäen kirkon parkkipaikka, Tuomiojärven uimarannan parkkipaikka ja näiden lisäksi Lohen ottelutapahtumien aikana on sallittua pysäköidä myös Priimuksen parkkipaikalle sekä hieman tästä eteenpäin löytyvälle uudelle parkkipaikalle.
Lohen otteluissa on tarjolla kioski, makkaranmyynti- ja kahvipiste, hot dog -kärry sekä virvoikejuomia tarjoileva AIL Pub Laiton.
AIL Pub Laittoman välittömän läheisyyden lisäksi anniskelualueina toimivat kotipesän takaa löytyvä katsomonosa, sekä kolmospuolen katsomosta pieni osa. Näihin katsomonosiin ikäraja on 18-vuotta ja alueet on rajattu muista katsomonosista.
Varsinkin kuumina päivinä suosittelemme ottamaan myös tyhjän vesipullon mukaan, sillä voit täyttää pullosi vesipisteestä, mikä löytyy kotipesän takaa. Aurinkoisella säällä vettä kannattaa todellakin tankata, varsinkin jos ottelun kesto venyy tai katsot peliä aurinkoisella paikalla.
Et pääse paikalle? Katso ottelut Ruutu+ -palvelun kautta
Ykköspesis ja Ruutu+ ovat tehneet pitkän sopimuksen otteluiden näyttämisestä Ruutu+ -palvelusta. Näet koko kauden kaikki Superpesis- & Ykköspesis-ottelut Ruudusta, myös naisten ottelut.
Mikäli et siis pääse koti- tai vierasotteluun paikalle, voit katsoa sen Ruudusta. Palvelun hinnat ja tarkemmat tiedot löydät osoitteesta: ruutu.fi.
Fanimatkat vierasotteluihin – Lohi pelaa myös Ahvenmaalla!
Lohen faniryhmä Tonninkalat järjestää tänäkin vuonna fanimatkoja ympäri Suomen. Voit osallistua matkoille helpoiten ottamalla suoraan yhteyttä Tuomo Halttuseen.
Kauden erikoisin ja jännittävin fanimatka tehdään tänä vuonna Ahvenanmaalle, Jomalaan, missä Loimaan Palloilijat ja Jyväskylän Lohi pelaavat lauantaina 2. heinäkuuta. Tuohon matkaan etsitään lähtijöitä jo nyt, joten jos kiinnostuit, ota yhteyttä!
Otteluiden tulokset ja pelinjohtajan haastattelut
Lohen kausi alkoi sunnuntaina 15. toukokuuta vierasottelulla Haapajärvellä, mistä Lohi haki hyvin tiukan taistelun jälkeen vähäjuoksuisen voiton lukemin: 1-0 (1-1, 2-1). Myös toinen ottelu pelattiin vieraissa ja oli edellistäkin jännittävämpi. Vaiherikas kamppailu Kuopiossa kääntyi lopulta Puijon Pesiksen voittoon lukemin 2-1 (2-2, 4-4, 3-0).
Löydät pelinjohtaja Jussi Muilun pelin jälkeiset kommentit aina joka ottelun jälkeen Lohen Instagramista.
Otteluiden tulokset ja Ykköspesiksen taulukot sekä tilastot löydät aina helpoiten Pesäpalloliiton virallisilta tulossivuilta: pesistulokset.fi. Taulukko ja pelaajatilastot löytyvät myös Teksti-TV:n sivulta 253. Otteluiden tulokset päivitetään aina Teksti-TV:n sivulle 225.
Lohen otteluissa ei järjestetä varsinaista lehdistötilaisuutta. Median edustajat ja yhteistyökumppanit voivat ottaa halutessaan yhteyttä ennen otteluita Jyväskylän Lohen puheenjohtajaan Heikki Mehtoseen kaikkiin ottelutapahtumiin tai muihin asioihin liittyen:
Heikki Mehtonen, heikki.mehtonen@gmail.com, 040 701 5459